**ລາຍການວິທະຍຸຂອງ ເດືອນ ມີນາ ( 3 ) 2016**

**ວັນທີ 3 ມີນາ 2016**

ພໍ່ ແມ່ ພ່ີນອ້ງທີ່ຮັກແພງ ມື້ນີ້ ພວກເຮົາມາໃຫ້ຄວາມຮູ້ກັນອີກໃໝ່ ໂດຍສະເພາະແມ່ນການທໍາມາ ຫາລ້ຽງຊີບປະຈໍາວັນຂອງພວກເຮົາ. ມາໃນຊ່ວງເດືອນນີ້ຊາວກະສິກອນພວມກະກຽມບອ່ນເຮັດ ສວນ, ເຮັດໄຮ່, ບາງຄອບຄົວກໍ່ໄດ້ຖາງສໍາເລັດແລ້ວ, ບາງຄອບຄົວກໍ່ກໍາລັງຖາງ. ສະນັ້ນ ພວກ ທ່ານຄວນເອົາໃຈໃສ່ທີ່ສຸດນັ້ນກໍ່ຄືຄວນຖາງປ່າບອ່ນທີ່ການຈັດຕັ້ງໄດ້ຈັດແບ່ງໄວ້ໃຫ້ເຮົາເອງ, ປະຈຸບັນ ພັກ - ລັດໄດ້ເອົາໃຈໃສ່ໃນການກໍານົດເຂດທໍາການຜະລິດໃຫ້ປະຊາຊົນ ຊຶ່ງໃນນັ້ນ ຂະແໜງການ ກະສິກໍາ ແລະ ປ່າໄມ້ ແລະ ຂະແໜງການ ຊັບພະຍາກອນທໍາມະຊາດ ແລະ ສິ່ງແວດລອ້ມ ໄດ້ຮັບທຶນສະໜັບສະໜູນຈາກໂຄງການ TABI ເຮັດການວາງແຜນນໍາໃຊ້ດິນ ຢູ່ບາງບ້ານໃນເມືອງ ຈອມເພັດ, ໂພນໄຊ ແລະ ໂພນທອງ. ຈາກຜົນສໍາເລັດວຽກງານວາງແຜນ ນໍາໃຊ້ດິນມັນໄດ້ຊ່ວຍໃຫ້ເຮົາຮູ້ຈັກຈໍານວນຕອນດິນ ແລະ ຂອບເຂດດິນຜະລິດຂອງຕົນຊັດເຈນ ຂຶ້ນ ລວມເຖິງຂອບເຂດປ່າແຕ່ລະແຕ່ລະປະເພດຢ່າງລະອຽດ, ດັ່ງນັ້ນ ພວກ ທ່ານບໍ່ຄວນຖາງປ່າ ຊະຊາຍ ໂດຍສະເພາະແມ່ນຂອບເຂດປ່າທີ່ການຈັດຕັ້ງຫ້າມ, ຖ້າຄອບຄົວ ໃດຫາກລະເມີດຈະຖືວ່າ ຄອບຄົວນັ້ນກະທໍາຜິດຕໍ່ກົດລະບຽບຂອງບ້ານ ກໍ່ຄືການລະເມີດ ຕໍ່ກົດໝາຍ ປ່າໄມ້ທີ່ກໍານົດໄວ້ ໃນມາດຕາ 102 ວ່າດ້ວຍຂໍ້ຫ້າມສໍາລັບປະຊາຊົນມີພຶດຕິກໍາທໍາລາຍປ່າໄມ້ດ້ວຍການບຸກລຸກ, ບຸກເບີກຖາກຖາງປ່າໄມ້, ຈູດປ່າ, ຕັດໄມ້, ການໄໝ້ ຫລື ນໍາໃຊ້ສານເຄມີໃຫ້ຕົ້ນໄມ້ຕາຍ.

ດ່ັງນັ້ນ, ກອ່ນຈະເຮັດຫຍັງລົງໄປ ເອື້ອຍນອ້ງແມ່ຍິງພວກເຮົາຕອ້ງພິຈາລະນາເບິ່ງວ່າມັນຖືກຕ້ອງ ກັບລະບຽບກົດໝາຍແລ້ວບໍ່, ຖ້າຜິດກັບລະບຽບກົດໝາຍກໍ່ເປັນເຈົ້າການປຶກສາຫາລືກັບຜົວ ແລະ ຫ້າມບໍ່ໃຫ້ກະທໍາ ຍອ້ນວ່າທຸກ ວຽກງານຂອງຄອບຄົວລ້ວນແມ່ນແມ່ຍິງມີບົດບາດສໍາຄັນ ບໍ່ວ່າ ຈະເປັນການປູກ, ການລ້ຽງ, ການ ເກັບກູ້ເອົາເຄື່ອງປ່າ ຂອງດົງ, ພືດພັນທາງນໍ້າ, ສັດນໍ້າມາເປັນ ອາຫານ ແລະ ຂາຍເປັນລາຍຮັບ. ສະນັ້ນ ເອື້ອຍນອ້ງພວກເຮົາຕອ້ງກໍາໃຫ້ໄດ້ລະບຽບ, ກົດໝາຍ ຂອງບ້ານເມືອງ.

ພວກເຮົາມາສືບຕໍ່ແຈ້ງຂໍ້ມູນຂ່າວສານການພັດທະນາແມ່ຍິງ ເຊິ່ງຜ່ານມາທາງສະຫະພັນແມ່ຍິງ ແຂວງພວກເຮົາໄດ້ຮັບທຶນສະໜັບສະໜູນຈາກໂຄງການ TABI ສ້າງຄວາມເຂັ້ມແຂງໃຫ້ແກ່ເອື້ອຍ ນອ້ງແມ່ຍິງ ມາຮອດປະຈຸບັນທາງໂຄງການຍັງໄດ້ສືບຕໍ່ໃຫ້ການສະໜັບສະໜູນໃນການພັດທະນາ ແມ່ຍິງ ເປັນຕົ້ນແມ່ນຝຶກອົບຮົມເຕັກນິກການປູກເຫັດ ບົດ, ເຫັດຂອນຂາວ ແລະເຫັດເຟືອງ ໃຫ້ ແມ່ຍິງ 5 ບ້ານ ເມືອງ ຈອມເພັດ ແຕ່ວັນທີ 13 – 20 ມັງກອນ 2016 ຜ່ານມາ ແລະ ປະຈຸບັນວິ ຊາການສືບຕໍ່ຕິດຕາມ, ແນະນໍາໃຫ້ຄວາມຮູ້ໃນການບົວລະບັດຮັກສາ, ຕິດຕາມການເດີນເຊື້ອຂອງ ເຫັດ ເຊິ່ງອານາຄົດຈະໃຫ້ຜູ່ເຂົ້າຝຶກສາມາດປູກເຫັດທີ່ໄດ້ຝຶກມານັ້ນເປັນອາຊີບຫາລາຍ ໄດ້ເພີ່ມ ຈາກການເກັບເຫັດທໍາມະຊາດມາຂາຍເປັນສິນຄ້າ.

ນອກຈາກນັ້ນ ໂຄງການຍັງຂະຫຍາຍກຸ່ມຜະລິດໄຄແຜ່ນໄປສູ່ບ້ານທີ່ມີມູນເຊື້ອການຜະລິດໄຄ ແຜ່ນ ທັງເປັນບ້ານທີ່ມີໄຄເກີດຫລາຍ ມີຈໍານວນ 6 ບ້ານ ຢູ່ 5 ເມືອງຄື: ບ້ານ ສະນົກ ເມືອງ ຈອມເພັດ, ບ້ານ ບວມຫວານ ເມືອງ ວຽງຄໍາ, ບ້ານ ລີ່ ແລະ ບ້ານ ໂພນໄຊ ເມືອງ ນໍ້າບາກ, ບ້ານ ພກນອ້ຍ ເມືອງ ຫລວງພະບາງ ແລະ ບ້ານ ລອ້ງອໍ້ ເມືອງ ຊຽງເງິນ.

**ວັນທີ 10 ມີນາ 2016**

ຂໍ້ມູນຂ່າວສານການໃຫ້ຄວາມຮູ້ສໍາລັບພໍ່ແມ່ ພີ່ນອ້ງແມ່ນບົດຮຽນອັນລໍ້າຄ່າຂອງເຮົາເອງ ໂດຍ ສະເພາະແມ່ນຂ່າວທີ່ຕິດພັນກັບການທໍາມາຫາກິນຂອງພີ່ນອ້ງເຮົາ. ມາຮອດໄລຍະນີ້ຕາມລະດູການກະກຽມການຜະລິດກະສິກໍາແມ່ນຖືວ່າການຖາງປ່າ ເພືອ່ທໍາການ ຜະລິດຂອງຄອບຄົວຊາວກະສິກອນ ເກືອບຈະສໍາເລັດ ແຕ່ເອື້ອຍນອ້ງພວກເຮົາແມ່ນບໍ່ໄດ້ພັກເຊົາ ນັ້ນກໍ່ຄືການຊອກຫາລ້ຽງຄອບຄົວເປັນຕົ້ນແມ່ນການເກັບກູ້ເອົາຊັບພະຍາກອນປ່າໄມ້ມາຮັບໃຊ້ຊີ ວິດປະຈໍາວັນຂອງຄອບຄົວ. ເບີ່ງລວມແລ້ວທີ່ກ່າວມາແມ່ນຍັງເອື້ອອໍານວຍໃຫ້ແກ່ປະຊາຊົນໄດ້ ຊົມໃຊ້ ເຊິ່ງໜຶ່ງໃນຊັບພະຍາກອນທີ່ກ່າວແມ່ນເຫັດທໍາມະຊາດເກີດຢູ່ຕາມປ່າທີ່ປະຊາຊົນນໍາໃຊ້ ເປັນອາຫານ ແລະ ຂາຍເປັນສິນຄ້າ ດັ່ງຂໍ້ມູນເຫັດທໍາມະຊາດ ໃນເດືອນ ກຸມພາ 2016 ນີ້ ຊາວ ບ້ານ ນາຄໍາ, ຫ້ວຍຕ່ານ, ບ້ານ ໂສມ, ບ້ານ ນາ ແລະ ບ້ານ ຊໍາອໍ້ ເມືອງ ຈອມເພັດ ເກັບໄດ້ 215.6 ກິໂລ ຊຶ່ງໃນນັ້ນສ່ວນຫລາຍແມ່ນ ໄດ້ເອົາມາບໍລິ ໂພກພາຍໃນຄອບຄົວ ແລະ ອີກຈໍານວນ ໜຶ່ງກໍ່ເອົາຂາຍເປັນລາຍຮັບໃຫ້ແກ່ຄອບຄົວ ແລະ ຂໍ້ມູນ ເຫັດທີ່ຊາວບ້ານ 5 ບ້ານດັ່ງກ່າວເກັບໄດ້ ໃນເດືອນ ກຸມພາ ປີຜ່ານມາມີຈໍານວນ 176.8 ກິໂລ ເມືອ່ທຽບປະລິມານເຫັດຊາວບ້ານເກັບໄດ້ ໃນເດືອນດຽວກັນຂອງສອງປີ ເຫັນວ່າມີຈໍານວນ ເພີ່ມຂຶ້ນ ຍອ້ນວ່າໂຄງການ TABI ໄດ້ເຂົ້າມາ ວາງ ແຜນນໍາໃຊ້ດິນຢູ່ຂອບເຂດບ້ານດ່ັງກ່າວ, ຊາວບ້ານ ໄດ້ ມີຄວາມເຂົ້າໃຈເລິກເຊິ່ງຂຶ້ນຕື່ມ ແລະ ເຫັນໄດ້ຜົນປະໂຫຍດຂອງປ່າເຫັດ ເຂົາເຈົ້າມີຄວາມຕື່ນຕົວເປັນ ເຈົ້າການຄຸ້ມຄອງປ່າເຫັດບໍ່ໃຫ້ຄົນ ບຸກລຸກຕັດໄມ້ ແລະ ປອ້ງກັນບໍ່ໃຫ້ມີໄຟລາມປ່າເຂດດ່ັງກ່າວຈາກນັ້ນ ໄດ້ເຮັດໃຫ້ເຫັດທໍາມຊາດ ຄອ່ຍໆຟື້ນຟູຂຶ້ນ. ອີກດ້ານໜຶ່ງເອື້ອຍນອ້ງແມ່ຍິງທີໄດ້ຮັບຜົນປະໂຫຍດຈາກການນໍາໃຊ້ໄຄມາ ຜະລິດເປັນໄຄແຜ່ນເປັນສິນຄ້າສາມາດຍົກລະດັບຊີວິດການເປັນຢູ່ຂອງຄອບຄົວດີຂຶ້ນເປັນກ້າວໆ ໄດ້ມີເອື້ອຍນອ້ງຫລາຍບ້ານເຫັນໄດ້ຄວາມສໍາຄັນຂອງໄຄຈຶ່ງເປັນເຈົ້າການຄຸ້ມຄອງແຫລ່ງໄຄທີ່ຢູ່ ໃກ້ບ້ານຂອງຕົນ ໃນນັ້ນເດ່ັນກວ່າໝູ່ແມ່ນເອື້ອຍນອ້ງກຸ່ມຜະລິດໄຄແຜ່ນບ້ານ ບົມ ເມືອງ ນໍ້າບາກ ໄດ້ເປັນເຈົ້າການຫ້າມບໍ່ໃຫ້ຄົນຂຸດຄົ້ນແຮ່-ຊາຍ ຫລືກິດຈະການອື່ນໆ ເພືອ່ຮັກສາແຫລ່ງໄຄໄວ້.

ມາຮອດປະຈຸບັນສາມາດເວົ້າໄດ້ວ່າ ເອື້ອຍນອ້ງແມ່ຍິງ ໄດ້ມີຄວາມສາມາດ ແລະ ມີຈິດສໍານຶກໃນ ການຄຸ້ມຄອງ, ປົກປັກຮັກສາຊີວະນາໆພັນ ແລະ ມີບົດບາດເຂົ້າໃນບັນດາກິດຈະກໍາຕ່າງໃນການ ປົກປັກຮັກສາ, ອະນຸລັກຊັບພະຍາກອນປ່າໄມ້ ກໍ່ຄືການອະນຸລັກຊີວະນາໆພັນນັບມື້ນັບຫລາຍຂຶ້ນ.

**ວັນທີ 17 ມີນາ 2016**

ມື້ນີ້ ພວກເຮົາມາສືບຕໍ່ໃຫ້ຂໍ້ມູນຂ່າວສານກ່ຽວກັບຂະບວນການພັດທະນາຊີວິດການເປັນຢູ່ຂອງ ເອື້ອຍນອ້ງແມ່ຍິງ. ຄືດ່ັງທີ່ພວກຂ້າພະເຈົ້າໄດ້ສະເໜີໃຫ້ທ່ານຮັບຊາບໃນອາທິດທີ່ຜາ່ນມາຕໍ່ກັບ ການກະກຽມເນື້ອທີ່ປູກຝັງຂອງຊາວກະສິກອນ ມາຮອດໄລຍະນີ້ກໍ່ພວມກ້າວເຂົ້າສູ່ການກະກຽມ ຈູດບອ່ນທີ່ໄດ້ຖາງໄວ້ນັ້ນ. ສະນັ້ນ ເພືອ່ເປັນການເຕືອນສະຕິໃຫ້ພີ່ນອ້ງຮັບຊາບອີກຕື່ມ ທັງເປັນ ການສະກັດກັ້ນເຫດການໄຟລາມປ່າ ອັນຈະເປັນຜົນຮ້າຍໃຫ້ແກ່ການສູນເສຽຊັບພະຍາກອນ ທໍາມະຊາດ ແລະ ຜົນຮ້າຍນັ້ນຈະກາຍເປັນອຸປະສັກໃຫ້ແກ່ການດໍາລົງຊີວິດຂອງພໍ່ ແມ່ ພີ່ນອ້ງ ຈຶ່ງໃຫ້ພວກທ່ານເອົາໃຈໃສ່ກວດກາບໍລິເວນອອ້ມຮອບບອ່ນຈະຈູດ ເພືອ່ບໍ່ໃຫ້ໄຟລາມໄປບອ່ນ ອື່ນ; ພອ້ມກັນນັ້ນເວລາຈູດກໍ່ຕອ້ງຕິດຕາມຕະຫລອດ. ສໍາລັບເອື້ອຍນອ້ງແມ່ຍິງເຮົາກໍ່ມີບົດບາດສໍາຄັນຕໍ່ກັບການປອ້ງກັນໄຟລາມປ່າເຊັ່ນດຽວກັນ ເປັນ ຕົ້ນແມ່ນການປຶກສາ, ແນະນໍາ, ຕັກເຕືອນລູກ, ຜົວໃນການເຮັດໜ້າທີ່ປອ້ງກັນນີ້. ນອກຈາກນັ້ນ ເຮົາຕອ້ງເປັນເຈົ້າການຕິດຕາມສະພາບ ເມື່ອເຫັນມີເຫດການໄຟລາມປ່າກໍ່ເອົາໃຈໃສ່ລາຍງານໃຫ້ ການຈັດຕັ້ງບ້ານແກ້ໄຂຢ່າງທັນການ ຫລືຖ້າພົບເຫັນເຫດການເກີດຂຶ້ນບໍ່ເໜືອຄວາມສາມາດກໍ່ບໍ່ ຄວນໜິ້ງເສີຍ ຕອ້ງດັບມອດໄຟໃນທັນທີ. ໜ້າທີ່ໆກ່າວມານັ້ນແມ່ນຮຽກຮອ້ງໃຫ້ເອື້ອຍນອ້ງ ແມ່ຍິງ ກໍ່ຄືພົນລະເມືອງລາວທຸກຄົນຕອ້ງປະຕິບັດຕາມກົດໝາຍ ປ່າໄມ້ທີ່ໄດ້ລະບຸໄວ້ໃນມາດຕາ 7 ວ່າດ້ວຍ ພັນທະໃນການປົກປັກຮັກສາ ແລະ ພັດທະນາປ່າໄມ້ ແລະທີ່ດິນປ່າໄມ້

ເມືອ່ເວົ້າເຖິງການຜະລິດທີ່ເອື້ອຍນອ້ງແມ່ຍິງບັນດາເຜົ່າແມ່ນມີຫລາກຫລາຍ ອີງຕາມທ່າແຮງ, ມູນເຊື້ອ, ຄວາມສາມາດຢູ່ແຕ່ລະທອ້ງຖິ່ນ, ມີບາງວຽກງານແມ່ນອາໄສຊີວະນາໆພັນທີ່ເກີດຢູ່ທໍາ ມະຊາດຕາມແຕ່ລະລະດູການ ເຊິ່ງໃນນັ້ນ ການເກັບເຫັດຢູ່ປ່າມາຊົມໃຊ້ພາຍໃນຄອບຄົວກໍ່ແມ່ນ ວຽກງານໜຶ່ງ ບາງຄອບຄົວກໍ່ເອົາມາບໍລິໂພກ, ບາງຄອບຄົວກໍ່ເອົາມາຂາຍສ້າງເປັນລາຍໄດ້. ຍອ້ນ ເຫັນໄດ້ວ່າເຫັດເປັນອາຫານທີ່ຊາວ ຫລວງພະບາງ ນິຍົມບໍລິໂພກ ຈຶ່ງເຮັດໃຫ້ເຫັດບໍ່ພຽງພໍ ກັບຄວາມຕອ້ງການຂອງຕະຫລາດ ໂດຍສະເພາະແມ່ນລະດູແລ້ງ. ຊາວບ້ານ 5 ບ້ານຢູ່ເມືອງ ຈອມເພັດ ທີ່ໄດ້ຮັບການຝຶກອົບຮົມເຕັກນິກການປູກເຫັດບົດ, ເຫັດຂອນຂາວ ແລະເຫັດເຟືອງ ນັ້ນໄດ້ເອົາໃຈໃສ່ບົວລະບັດຮັກສາ, ຕິດຕາມການເດີນເຊື້ອເຫັດເປັນປະຈໍາ ຈຶ່ງເຊືອເຫັດບົດ ແລະ ເຫັດຂອນຂາວເດີນໄດ້ ແລະພວມຈະເປີດກອ້ນເຊື້ອ, ສ່ວນເຫັດເຟືອງແມ່ນລີ່ມເກີດດອກ ແລະ ຊາວບ້ານເກັບກູໄດ້ 12 ກິໂລ. ຈາກຜົນໄດ້ຮັບຂອງການສາທິດໃນຊຸດຝຶກອົບຮົມມັນໄດ້ສະແດງ ໃຫ້ເຫັນວ່າ ເອື້ອຍນອ້ງແມ່ຍິງ ແມ່ນມີຄວາມສາມາດໃນການຮຽນຮູ້ເອົາເຕັກນິກວິຊາການໃໝ່ ມາພັດທະນາຄວາມສາມາດຂອງຕົນເອງ ເຮັດໃຫ້ແມ່ຍິງມີບົດບາດເທົ່າທຽມກັບເພດຊາຍໃນການ ສຶກສາ, ການປະກອບອາຊີບເທືອ່ລະກ້າວ.

ໃນຂະບວນການຜະລິດຕາມລະດູການອີກຢ່າງໜຶ່ງແມ່ນເອື້ອຍນອ້ງແມ່ຍິງພວມອອກແຮງເກັບກູ້ ເອົາໄຄມາຜະລິດໄຄແຜ່ນຢ່າງເປັນຂະບວນຟົດຟື້ນ; ໃນນັ້ນຂະບວນການຜະລິດທີ່ໂດດເດັ່ນແມ່ນ ກຸ່ມຜະລິດໄຄແຜ່ນບ້ານ ບົມ ເມືອງ ນໍ້າບາກ ແລະກຸ່ມ ຜະລິດໄຄແຜ່ນ ບ້ານ ມ່ວງຄໍາ ເມືອງ ຈອມເພັດ, ແຕ່ລະຄອບຄົວສາມາດຜະລິດໄຄແຜ່ນໄດ້ 120 ແຜ່ນ ຫາ 150 ແຜ່ນ ສາມາດສ້າງ ລາຍໄດ້ໃຫ້ແກ່ຄອບຄົວຫລາຍພໍສົມຄວນ.

ເມືອ່ເຫັນວ່າໄຄແຜ່ນມີຜູ່ບໍລິໂພກນັບມື້ນັບກວາ້ງຂວາງ ທັງສອດຄອ່ງກັບຄວາມຕອ້ງການຂອງ ຕະຫລາດ ໂດຍສະເພາະແມ່ນການປັບປຸງຄຸນນະພາບຂອງຜະລິດຕະພັນ ຍັງ ຍັງໄດ້ນໍາເອົາໄຄແຜ່ນ ເຂົ້າຮ່ວມງານວາງສະແດງສິນຄ້າໃນງານຕະຫລາດ, ຈັດໃຫ້ມີການຊິມ, ຮັບຄໍາເຫັນຂອງຜູ່ບໍລິໂພກ ເມືອ່ທຽບໃສ່ປີຜ່ານມາເຫັນວ່າຄໍາຕໍານິຂອງລູກຄ້າຫລຸດລົງຫລາຍ ກຸ່ມຜະລິດຍັງຈະເອົາໃສ່ດ້ານ ການຫຸ້ມຫໍ່ເທົ່ານັ້ນ. ອັນນີ້ມັນໄດ້ຢັ້ງຢືນວ່າຜະລິດ ຕະພັນໄຄແຜ່ນຂອງແຕ່ລະກຸ່ມໄດ້ຮັບການປັບ ປຸງດ້ານຄຸນນະພາບເປັນທີ່ຍອມຮັບຂອງລູກຄ້າຫລາຍຂຶ້ນ.

**ວັນທີ 24 ມີນາ 2016**

ມື້ນີ້ທິມງານຂອງພວກເຮົາຈະສືບຕໍ່ລາຍງານຄວາມຄືບໜ້າ ຂອງຂະບວນການຮຽນຮູ້ ແລະ ຂະ ບວນການຜະລິດເປັນສິນຄ້າຂອງເອື້ອຍນອ້ງ ແມ່ຍິງບັນດາເຜົ່າ ໜຶ່ງໃນຂະບວນການນັ້ນແມ່ນການ ຜະລິດໄຄແຜ່ນ ເຊິ່ງທາງສະຫະພັນແມ່ຍິງແຂວງຮ່ວມກັບ ໂຄງການ TABI ໄດ້ສ້າງຕັ້ງກຸ່ມຜະລິດ ໄຄແຜ່ນບ້ານ ສະນົກ ເມືອງ ຈອມເພັດ, ບ້ານ ບວມຫວານ ເມືອງ ວຽງຄໍາ, ບ້ານ ລີ່ ແລະ ບ້ານ ໂພນໄຊ ເມືອງ ນໍ້າບາກ ແລະ ໄດ້ສ້າງຂີດຄວາມສາມາດໃຫ້ແກ່ການຈັດຕັ້ງຂອງກຸ່ມ ເປັນຕົ້ນແມ່ນ ໄດ້ຈັດຝຶກອົບຮົມພາລະບົດບາດ,ການຄຸ້ມຄອງບໍລິຫານໃຫ້ຄະນະກໍາມະການ, ຄະນະກຸ່ມ, ການບັນຊີ, ຝຶກອົບຮົມເຕັກນິກການຜະລິດໄຄແຜ່ນໃຫ້ສະມາຊິກແຕ່ລະກຸ່ມ ເລີ່ມແຕ່ວັນທີ 3 ມີນາ ແລະ ສໍາເລັດໃນວັນທີ 16 ມີນາ ປີ 2016 ນີ້ເອງ. ພອ້ມດຽວກັນຍັງໄດ້ມອບອຸປະກອນຮການຜະລິດຈໍານວນໜຶ່ງໃຫ້ສະມາຊິກນໍາໃຊ້ເຂົ້າໃນການຜະລິດໄຄແຜ່ນ. ກິດຈະກໍາທີ່ກ່າວມານັ້ນ ແມ່ນແນໃສ່ຫັນຈາກການຜະລິດພໍໃຜພໍລາວມາເປັນການ ຜະລິດແບບມີການຈັດຕັ້ງ ເພືອ່ປົກປອ້ງ ສິດ ຜົນປະໂຫຍດອັນເປັນທໍາໃຫ້ແກ່ຜູ່ຜະລິດ, ອີກດ້ານ ໜຶ່ງແມ່ນ ເພືອ່ເພີ່ມປະລິມານການຜະລິດ ແລະ ປັບປຸງຄຸນນະພາບຂອງຜະລິດຕະພັນໃຫ້ດີຂຶ້ນ ສ່ວນກຸ່ມຜະລິດ 4 ບ້ານ ທີ່ໄດ້ສ້າງຕັ້ງກອ່ນແມ່ນພວມສືບຕໍ່ຜະລິດ ຢ່າງເປັນຂະບວນ. ແຕ່ອຸປະສັກ ໃນການຜະລິດຕົ້ນຕໍທີ່ພົບແມ່ນ ໄຄດິບບໍ່ພຽງພໍກັບຄວາມຕອ້ງການ ຜະລິດອັນເກີດມາຈາກຫລາຍ ສາຍເຫດ ເຊັ່ນ: ຄວາມຕອ້ງການຂອງຜູ່ບໍລິໂພກເພີ່ມຂຶ້ນ, ຈໍານວນຄອບຄົວຜະລິດໄຄແຜ່ນເພີ່ມ ຂຶ້ນ, ມີການກໍ່ສ້າງເຂື່ອນໄຟຟ້າ, ມີການຂຸດຄົ້ນແຮ່ ຊາຍຢູ່ແຫລ່ງນໍ້າໄຄເກີດ, ບາງປີຝົນຕົກຕົ້ນ ລະດູ ເຮັດໃຫ້ໄຄບໍ່ເກີດ ຫລືໄຄເກີດໜອ້ຍລົງ. ຈາກບັນ ຫາທີ່ກ່າວມານັ້ນ ກຸ່ມຜະລິດຈຶ່ງຊອກຫາ ໄຄມາຈາກຫລາຍແຫ່ງມາຜະລິດ. ສະນັ້ນ ພໍ່ແມ່ພີ່ນອ້ງທີ່ດໍາລົງຊີວິດຢູ່ແຄມແມ່ນໍ້າຕ່າງໆ ເມືອ່ເຫັນ ວ່າຢູ່ແມ່ນໍ້າຂອບເຂດໃກ້ບ້ານຂອງຕົນມີໄຄເກີດຫລາຍ ໃຫ້ພົວພັນຊື້ ຂາຍໄຄດິບກັບກຸ່ມທີ່ຜະລິດ ໄຄແຜ່ນ ໂດຍສະເພາະແມ່ນກຸ່ມຜະລິດໄຄແຜ່ນ ບ້ານ ບົມ, ບ້ານ ລີ່ ເມືອງ ນໍ້າບາກ, ບ້ານ ມ່ວງຄໍາ, ບ້ານ ສະນົກ ເມືອງ ຈອມເພັດ ຍອ້ນກຸ່ມຜະລິດໄຄແຜ່ນບ້ານດ່ັງກ່າວຍັງມີຄວາມ ຕອ້ງການໄຄດິບເປັນຈໍານວນຫລາຍ ຫລື ເພືອ່ຄວາມສະດວກໃຫ້ຕິດຕໍ່ພົວພັນກັບ ນາງ ຈັນສຸກ ກະເສີມສຸກ ພະນັກງານສະຫະພັນແມ່ຍິງແຂວງ ຫລວງພະບາງ ເບີໂທລະສັບ 020 23895858.

**ວັນທີ 31 ມີນາ 2016**

ພໍ່ ແມ່ ພີ່ນອ້ງທີ່ຮັກແພງ, ດ່ັງທີ່ພວກເຮົາຮູ້ຈັກກັນດີແລ້ວວ່າການດໍາລົງຊີວິດຂອງປະຊາຊົນ ແມ່ນ ຕິດພັນກັບທໍາມະຊາດ ໂດຍສະເພາະແມ່ນປະຊາຊົນຢູ່ເຂດຊົນນະບົດແມ່ນອາໄສການເກັບກູ້ເຄືອ່ງ ປ່າຂອງດົງ, ສັດນໍ້າ, ສັດປ່າມາບໍລິໂພກປະຈໍາວັນພາຍໃນຄອບຄົວ, ນໍາໃຊ້ໄມ້ໃນປ່າທໍາມະຊາດ ມາປຸກສ້າງເປັນທີ່ຢູ່ອາໄສ ແລະ ເຮັດກິດຈະການອື່ນໆຮັບໃຊ້ຄອບຄົວ. ສະນັ້ນ ພວກເຮົາຄວນກໍາ ແໜ້ນບັນດາລະບຽບ, ກົດໝາຍທີ່ຈຕິດພັນກັບກິດຈະການຂອງເຮົາເອງ ເຊັ່ນ: ການຫາສັດນໍາ້, ສັດປ່າມາບໍລິໂພກ ແຕ່ສັດທີ່ພວກທ່ານໄປຫາມານັ້ນແມ່ນມີຫລາຍປະເພດ ເຊິ່ງສັດແຕ່ລະປະເພດ ນັ້ນຈະແຜ່ພັນຕາມລະດູການຄືກັນ ແລະສັດບາງປະເພດຈະແຜ່ພັນໃນລະດູການແຕ່າງກັນ. ຕາມ ຄວາມເປັນຈິງແລ້ວ ພູມປັນຍາຂອງຊາວບ້ານແມ່ນຮູ້ຈັກກັນດີວ່າສັດປະເພດໃດຖືພາ ແລະເກີດລູກ ໃນເດືອນໃດ. ອີງຕາມນະໂຍບາຍຂອງລັດຖະບານໄດ້ມີບັນດານິຕິກໍາ, ກົດໝາຍຄຸ້ມຄອງຢ່າງ ຈະແຈ້ງ ເຊັ່ນ: ກົດໝາຍວ່າດ້ວຍ ສັດນໍ້າ ແລະ ສັດປ່າ ໂດຍມີຈຸດປະສົງ ເພືອ່ສົ່ງເສີມການລ້ຽງ, ການຂະຫຍາຍພັນ ແລະການນໍາໃຊ້ສັດນໍ້າ ແລະ ສັດປ່າຢ່າງຍາວນານ ໂດຍບໍ່ໃຫ້ມີຜົນກະທົບຕໍ່ ທໍາມະຊາດ,ຖິ່ນທີ່ຢູ່ອາໄສ, ຈໍາກັດການຫລຸດລົງ ແລະ ການສູນພັນຂອງສັດນໍ້າ ແລະ ສັດປ່າ. ສະນັ້ນ ພໍ່, ແມ່, ພີ່ນອ້ງຕອ້ງເຂົ້າໃຈຢ່າງເລິກເຊິ່ງຕໍ່ກົດໝາຍສະບັບນີ້ ເພາະມັນຕິດພັນກັບການກະ ທໍາຂອງແຕ່ລະຄອບຄົວ. ຖ້າພວກທ່ານຫາກລ່າສັດນໍ້າ ຫລື ສັດປ່າ ທີ່ພວມຖືພາມານ ເຖິງແມ່ນວ່າ ຈະເປັນສັດນໍ້າ, ສັດປ່າປະເພດທົ່ວໄປກໍ່ຈະຖືວ່າເປັນການລະເມີດກົດໝາຍດ່ັງກ່າວທີ່ໄດ້ລະບຸໄວ້ໃນ ມາດຕາ 52 ຄື:ຫ້າມຫາສັດນໍ້າ ແລະ ລ່າສັດປ່າໃນສະຖານທີ່ຫວງຫ້າມ, ເຂດອະນຸລັກພັນສັດ, ໃນລະດູການຂະຫຍາຍພັຍ, ຖືພາມານ ແລະລ້ຽງລູກນອ້ຍ. ບຸກຄົນກະທໍາຜິດຈະຖືກປະຕິບັດວິໄນ, ປັບໃໝ ຫລືລົງໂທດຕາມກົດໝາຍຕາມກໍລະນີໜັກ ຫລື ເບົາ.

ບາງເນື້ອໃນຂອງກົດໝາຍວ່າດ້ວຍ ສັດນໍ້າ ແລະ ສັດປ່າທີ່ທິມງານສະເໜີຜ່ານມານັ້ນ ຖ້າທຸກຄົນປະ ຕິບັດໄດ້ຈະເຮັດໃຫ້ພວກເຮົາມີສັດນໍ້າ, ສັດປ່າລ້ຽງຊີວິດຂອງເຮົາເປັນປົກກະຕິ.